C 214/24
BG
Официален вестник на Европейския съюз
16.6.2023 г.
Сряда, 18 януари 2023 r.
36. подчертава, че секторът на видеоигрите, ползвателите и родителите не следва да подценяват рисковете и последиците от психичното разстройство на видеоиграча; припомня, че научни изследвания показаха, че пубертетът и юношеството са периоди от живота, през които хората са изложени на по-голям риск от пристрастяване; призовава за по-нататъшна съвместна работа между проектантите на видеоигри, издателите, платформите и по-широката общност на заинтересованите страни, включително националните компетентни органи и Комисията, за да се спомогне за намаляване на рисковете от психично разстройство на видеоиграча; предлага да бъдат стартирани повече кампании за повишаване на осведомеността, за да се гарантира, че родителите и младите видеоиграчи са запознати с рисковете, свързани с психичното разстройство на видеоиграча, и призовава разработчиците на игри да избягват манипулативните модели при проектирането на игри, които могат да водят до пристрастяване към игрите, изолация и кибертормоз; 37. отбелязва липсата на дезагрегирани данни на равнище ЕС относно средното време, прекарвано в игри, средните разходи за игри, общия опит в областта на игрите и последващите социално-психологически въздействия; призовава Комисията да събира тези данни ежегодно и да представя доклад пред Парламента в тази връзка; 38. отбелязва, че секторът на игрите има достъп до огромни количества понякога чувствителни лични данни; подчертава, че той трябва да гарантира, че обработването на лични данни се извършва в съответствие с Общия регламент относно защитата на данните и другите законодателни актове на ЕС и че профилите на ползвателите, създадени въз основа на поведенчески данни, не се използват с цел манипулиране и дискриминация; призовава компетентните органи да гарантират, че съответното европейско и национално законодателство се прилага стриктно; подчертава, че анализът на моделите на игра на играчите чрез събиране на данни не следва да благоприятства техниките за „зарибяване“ на играчите, а следва да се съсредоточи върху подобряването на игровото преживяване; насърчава разработчиците да предвиждат при проектирането игрите да са разделени на глави или да има опции за често запазване на прогреса в игрите, за да се улесняват паузите, по време на които играчите да могат да откъснат вниманието си от играта; 39. посочва, че платформите за онлайн видеоигри могат да се използват от измамници за фишинг; призовава за провеждане на информационни кампании с цел повишаване на осведомеността относно свързаните рискове, особено сред ненавършилите пълнолетие и сред младите хора; 40. настоятелно призовава сектора на видеоигрите, Комисията и държавите членки да разработят план за действие за гарантиране на баланс между половете на всички етапи от разработването в сектора на онлайн игрите; призовава също така сектора да избягва третиране на жените като предмети, както и създаването, повтарянето или задълбочаването на стереотипи, свързани с пола; подчертава, че тези твърде често срещани практики създават враждебна среда за жените и момичетата в онлайн игрите; Осигуряване на безопасна онлайн среда за ползвателите на онлайн видеоигри 41. приветства инициативите, водени от сектора, като PEGI, която се използва в 38 страни; счита, че подобна система за категоризация по възрастови групи може да бъде особено благоприятна при предоставянето на дескриптори на съдържание и на информация относно препоръчителната възраст за дадена игра, което помага на родителите да изберат подходящи игри за своите деца; подчертава, че системата за категоризация по възрастови групи представлява част от цялостния кодекс за поведение на PEGI, чиято обща цел е да гарантира безопасна среда за играчите; приветства актуализирания подход на PEGI, която понастоящем информира потребителите, ако дадена игра включва платено съдържание на привидно произволен принцип; подчертава, че наличието на платено съдържание в рамките на играта, включително платено съдържание на привидно произволен принцип, не възпрепятства родителите да управляват достъпа до този вид съдържание, като същевременно позволява на детето да има достъп до основната игра, ако се счете, че е подходяща за възрастта му; отбелязва, че някои държави са въвели системата PEGI в законодателството; призовава Комисията да направи оценка на начина, по който системата PEGI се прилага в различните видове игри, предлагани на пазара и в целия Съюз, и да проучи възможностите за включването ѝ в законодателството на ЕС, за да може системата PEGI и нейният кодекс за поведение да станат хармонизирана задължителна система за категоризация по възрастови групи, приложима за всички разработчици на видеоигри, магазини за приложения и онлайн платформи, с цел да се избегне фрагментирането на единния пазар и да се осигури правна сигурност за сектора на видеоигрите; 42. признава потенциала на системата PEGI за предоставяне на важна преддоговорна информация на потребителите; счита обаче, че тази инициатива, водена от сектора, следва да бъде допълнена от нови мерки, за да се гарантира най-високо равнище на защита на потребителите и да се разрешат проблемите от областта на законодателството за защита на потребителите, породени от покупките в рамките на игрите и механизмите на кутиите със съкровища; 43. насърчава сектора, включително платформите за игри и издателите на игри, независимите асоциирани експерти и агенциите за категоризация, да продължава кампаниите за повишаване на осведомеността относно системата PEGI, така че повече родители да знаят за нейното съществуване, и да продължи да реагира, за да адаптира системата за категоризация по възрастови групи в отговор на развитието на видеоигрите и тяхното съдържание, за да продължи да улеснява избора на родителите;